钦定古今图书集成/明伦汇编/氏族典/第265卷 > 王景绝
## 钦定古今图书集成/明伦汇编/氏族典/第265卷 > 王景绝

按《十国春秋》，北汉王景绝，太原人。少客燕地，感家世
儒者，不当用才武进，乃南游嵩、洛，得谭用之为友，以
文章相砥砺，寖以文称。天会中，还家至境上，会睿宗
据太原，叹曰：“天下将定，以区区一方拒天下兵，此危
国也。”遂止上党。潞州帅延致莫府，景绝自是不复作
吏，时时购四方书钞之。晚年集书数千卷，国亡入宋。
端拱中，终于汴京。